Universis presentes litteras inspecturis officialis curie Aurelianensis salutem in Domino. Noveritis nos anno Domini Mº CCº nonagesimo quarto, die veneris post Penthecosten, vidisse, de verbo ad verbum legisse et diligenter inspexisse quasdam litteras illustris regis Francie sigillo ut prima facie apparebat sigillatas, non rasas, non cancellatas, non abolitas, nec in aliqua sui parte viciatas, quarum sic tenor sequitur in hec verba. Philippus Dei gratia Francorum rex, universis ad quos presentes littere pervenerint, salutem. Notum facimus quod in parlamento nostro Parisius personaliter constituti Gilbaudus de Sancto Verano ex una parte, et Johannes dominus de Castellione an Bazois, armiger, Henricus, miles, et Hugo, clericus, fratres dicti Johannis ex altera, confessi fuerunt et recognoverunt se super eorum discordiis et querelis inter se pacificasse et amicabiliter composuisse, mediante dilecto clerico et fideli nostro Petro Aurelianensi episcopo, sub forma que in cedula quadam curie nostre ab eisdem partibus inde tradita et concordata plenius continetur, cujus tenor talis est. Come contans fust meuz antre Gilbaut de Seint Verain d’une part, et Jehanz seignor de Chastoillon an Bazois, escuier, et mon seignor Henri, chevaliers, et Hugues, clerc, frères dou dit Jehanz, d’autre, sur ce que li diz Gilbauz disoit que mes sires Jehanz, chevaliers, sires cai an arriers de Chastoillon, pères es devant diz Jehanz, Henri et Hugues, avoit hau cai an arriers does fames por mariaige, et que dou premier mariaige issist la mère au dit Gilbauz, qui morte est, la cui persone li diz Gilbaut representa, et dou segont mariaige issirent les diz Jehanz, Henri et Hugues, si disoit li diz Gilbauz que por la costume dou pais, li diz Gilbauz an devoit porter la moitié de totes les choses que li diz mes sires Jehanz, chevaliers, avoit au temps que il fist lou premier mariaige, et ansinc la moitié des choses acquises durant lou dit mariaige, et lou meillor maneu, et quant que il li pooit avenir de descendue de père et de mère, et ancore ou quart des choses desus dites sa partie et son frèraige, et ces choses il demandoit es devant diz Jehanz, Henri et Hugues, frères, la quel tenoient les devant dites choses, si cum il disoit, et si demandoit ancor doze mil livres d’arreraiges dou tamps quil avoient tenu ces choses; les diz frères, c’est à savoir Jehanz, Henri et Hugues disanz et proposanz lou contraire. A la parfin, dou consoil de bones genz, especiaulmant de redouté père Pierre, por la grace de Deu avesque d’Orliens, fut faiz acorz, paiz et transactions antre les dites partie an la manière que s’an siet. Ce est à savoir que por lou partaige et por lou frèraige au dit Gilbaut, et por ce que il pooit demander des choses de sus dites, li diz Gilbauz anporte an possession et an proprieté la maison de Vilainnes an Bazois, les granges et les estaubles et les jardins et douz cent livres à tornois de rente à aseoir au plus près de la dite maison, an jostise et an seignorie, les quex choses sunt et seront au dit Gilbaut pleinnemant an proprieté et an possession à lui et a ses hoirs et à ses successors ou a ces qui auront cause de lui à touz jors mais, et de ces choses se sunt devestuz li diz Jehanz, Henriz et Hugues, et an ont revestu lou dit Gilbaut et bien plait es diz frères que li diz Gilbaut an entroit an l’ommaige lou conte de Nevers por raison de fiez, et ont promis li diz Jehanz, Henris et Hugues de touz detes, obligacions et charges qui seroient faiz ou faites por les diz Jehanz, Henri et Hugues, ou por l’un d’aus, délivrer les choses de sus dites à lor propres couz et à lor propres despans et ausi de totes obligacions faites au temps lor père se charges n’estoient ou rantes asisses sur la maison ou sur la terre de Vilainnes, de quex charges et rantes s’elles estoient perpetuels li diz frères ne seroient pas tenuz au délivre, mas la terre et la rante an seroit tant moins prisée come la charge monte, et si doivent ancore li diz frères délivrer lou dit Gilbaut de part lor père de totes dotes et de touz laiz, si est à savoir que les does cent livrées de rante doivent estre assises an terre randauble qui vaille doues cenz livres de rante, por lou pris de II chevaliers esleuz des doues parties, c’est à savoir por mon seignor Regnaut Lou Douz et mon seignor Pierre de Monz, si ces II chevaliers devant dit estoient an descorz dou pris de la terre il doivent raporter lor descort à redoté père Pierre, por la grace de Deu avesque d’Orliens, li quex an puet faire tote sa volunté, et les parties lou doivent tenir, et se li diz II chevaliers estoient tuit an acort dou pris de la terre, se puet li devanz diz redotez pères avesques d’Orliens amoindrir l’assise jusques à XX livrées de terre, ou au moins de XX livrées de terre segon ce que li plaira. Après il est asavoir que li maison de Vilainnes, les granges et les estaubles et li jardins, sanz vignes et sanz terre guaaignauble, ne seroit pas prisée, ainçois sunt et seront au diz Gilbaut sanz nul pris, et ausi la jostise et la seignorie an la maison an tout ce qui assis li sera ne sera pas prisié ançois l’an portera, sanz nul pris li diz Gilbaut; mas totes autres choses, c’est asavoir mains mortes, vignes et terres guaignaubles et totes autres choses seront mises an pris. Ancor quittent li devant diz Jehanz, Henri et Hugues, frères, par aus et par lors hoirs, au dit Gilbaut et à ses hoirs la moitier dou chasteaul et de la terre de Glane, de la terre de Tavernai, dou mès Richart et de Champignoles, et des apertenances de ces leux, et tout lou plain droit qui hi apertient ou peut apertenir, si cum li diz Gilbaut les tient ou puet et doit tenir por raison, et ansi li diz Gilbauz por soi et por ses hoirs quitte es devant diz frères Jehanz, Henri et Hugues, et à lor hoirs totes les autres choses qui lor sont venues de la descendue lor père, et les apertenances de ces choses ou tout lou droit enterinemant si cum il les tiennent ou puent ou doivent tenir por raison et por ces choses facenz li diz Gilbaut d’une partie, et li diz Jehanz, Henri et Hugues d’autre, se sunt antre quittiez paisiblemant et amiaublemant de toutes actions reales, personels et quereles mehues et à movoir, fuissient de fruit levez, de dotes ou d’autres choses, que l’une partie peust demander à l’autre, jusque au jorz que ces lettres furent donées, et promistrent les does parties por aus et par lors hoirs, et por lors successors, que gemais riens ne demanderont, sauves anterinemant les covenances contenues an ces lettres. Et est à savoir que li diz Gilbaut hai amoisené et baillié et fermé es diz frères, c’est à savoir Jehanz, Henri et Hugues, la dite maison de Vilainnes, les estaubles, les granges et les jardins, et does cenz livrées de rante qui doivent estre assises por does cenz livres de pansion à paier chascun an au dit Gilbaut ou à son commandemant ou à ses hoirs, à Nevers, es changes, es termes qui s’an suivent: c’est à savoir, cent livres à la quinzainne de seint Andrieu, et cent livres à Penthecoste an suivant, et commancera la première paie à la quinzainne de la seint Andrier pruchainne ne venant, por la quel pension paier li diz Jehanz, Henri et Hugues se sunt obligié li uns por l’autre, come principaul rendeour chascuns por lou tout, et durera ceste moison et ceste ferme tant soulemant à la vie lou diz Hugues, clerc, et doit et promet li diz Gilbaut à garantir par raison de fiez ceste moison et ceste ferme an vers lou conte de Nevers, de cui fiez ceste chouse muet, et prometent li diz frères, Jehanz, Henri et Hugues, por aus et por lors hoirs la dite pansion, c’est à savoir les dites does cent livres à paier au dit Gilbaut et à ses hoirs ou à lor comandemant à Nevers anterinemant es termes de sus diz, et se deffaut hi avoit por la paie il s’obligent por aus et por lor hoirs à paier par chascun jor que deffaut hi auroit XX solz de poigne à paier au dit Gilbaut et à ses hoirs, por touz et por domaiges et por despans et tout ades la covenance demorra an son point, et se doivent li diz Jehans, Henri et Hugues la maison de Vilainnes, et ausi les autres choses que lor sont bailliés ou à mooison et à ferme tenir an bon estat, et prometent li diz Jehans, Henri et Hugues por aus et por lors hoirs à rendre au dit Gilbaut et à ses hoirs touz couz et touz domaiges se la maison et les autres chouses qui sunt bailliés à mooison et à ferme n’estoient trovées an bon estat après la mort au dit Hugues la maison et les autres choses bailliés à ferme doivent revenir au dit Gilbaut et à ses hoirs quittes et délivres de totes charges dou temps à celi Hugues, et la pansion sera quitte. Après il est à savoir que li diz trois frères c’est à savoir Jehanz, Henri et Hugues ont faite tel covenance an samble, mas ce n’est mie por lou consentemant dou dit Gilbaut, ce est à savoir que des does cent livres les quex il doivent paier aus dit Gilbaut por la mooison et por la ferme devant dite, Jehanz an paiera quatre vinz livres, et mes sires Henris sexante, et Hugues sexante, chascuns la moitié de sa partie es termes de sus dit, et s’il avenoit choses que li uns ou li dui deffailloit ou deffailloient de faire paiemant de lor partie es termes de sus dit, par quoi li autres ou li autre heust ou heussent domaige ou lor hoir, cilz ou cilz qui auroit ou auroient heu domaige par deffaut de paiemant de l’autre ou des autres porroit ou porroient demander au deffaillant touz lor couz et touz lor domaiges et an seroient creu cil qui domaige hi auroit ou lor hoir por lor simple sairemant sanz autre prouve. Et por ce que Vilainnes et les apertenances estoient torné çai an arrière à la parceon au dit Hugues dou partaige qui avoit esté fait antre aus trois, et li diz Hugues s’en soit desvestuz an la main Gilbaut si cum il est desus contenuz, li devant dit Jehanz et Henris font recompensation à lor frère tele cum il s’ansuit: c’est à savoir que li diz Jehanz baille au dit Hugues de maintenant quatre vinz et diz livrées de terre an sa terre de Seulins et es apertenances et au plus près an suiguant, et li diz Henris l’an baille ausi de maintenant sexante et diz livrées an sa terre de Merey et des apertenances et au plus près an suiguant, les quex terres sunt bailliés au dit Hugues an propriété et an possession à vendre et ordener et obligier tout à sa volunté si come de son propre heritaige, et promettent li devant dit frères Jehanz et Henri à tenir l’ordenemant tel cum li diz Hugues lou feroit de la terre devant dite, de la quelle terre les diz Jehans et Henris se sont devestu, et an ont revestu lou diz Hugues, et est à savoir que l’assise des devant dites quatre vinz et diz livrées de terre de part Jehanz, et des sexante et diz de par lou diz Henri doit estre faite et sera an la menière et an la forme et an la condition que la terre de Vilainnes doit estre assise à Gilbaut si cum il est desus dit, et s’il avenoit chose que li diz Hugues vendist ou obligeast la terre desus dite, li devant dit Hugues seroit tenuz de acquiter les diz Jehanz et Henri de la pansion des sept vinz livres an vers lou dit Gilbaut, et se li diz Hugues ne les en delivroit, et li diz Jehanz ou Henris hi eussent couz ou domaiges por ceste chose ou lor hoir, li diz Hugues et si hoir seroient tenuz à aus et à lor hoirs touz couz et touz domaiges de rendre, et an seroient creu il et lor hoir par lor simple sairemant sanz autre prouve. Ancor s’acordent li diz freres, c’est à savoir Henris et Jehanz devant dit que Hugues de Chastoillon lor frères devanz diz teigne de la maison de Vilainnes les does cent livres de rante, si cum elle est baillié à ferme et à mooison touz les cours de sa vie, et se ne sera tenuz li diz Hugues à paier de la pansion des does cent livres fors sexante livres chascun anz, mas tout ades li diz Hugues doit tenir la maison et les autres choses an bon point et an bon estat; et s’il avenoit chose que par ce que Hugues ne tenist la maison et les autres choses an bon estat, li diz Jehanz et li diz Henris ou li uns d’aus, ou lor hoir hi eussent couz ou domaiges, li diz Hugues ou si hoirs lor sont tenuz de rendre anterinemant, et an seroient creuz li diz Jehanz et li diz Henris ou lor hoirs par lor sairemant sanz autre prove. Après il est à savoir que covenances que faceint li diz Jehanz, Henris et Hugues an samble ne puet ne doit torner à préjudice au dit Gilbaut ne à ses hoirs, que li diz Gilbaut et si hoirs ne puissent demander anterinemant la pansion des does cent livres, et por lou deffaut la poigne si cum il est desus dit, sauf ce que li diz Gilbauz s’acorde bien à ce que li diz Hugues teigne la maison et les does cent livrées de rante assises tout lou cours de sa vie, et que se Hugues paie trestouz les anz lou cours de sa vie sexante livres es termes nommés, que par deffaut des autres II frères li diz Gilbauz ne puisse tolir la ferme au diz Hugues tout lou cours de sa vie, mas tout ades li diz Hugues sera tenuz por ses frères si cum il est de sus dit, et par lor deffaut, li diz Gilbauz et si hoirs porront faire prendre des choses au dit Hugues à Vilainnes et an autres leux qui suens seroient selonc les covenances de sus dites. Toutes les choses desus dites an samble et chascune por soi, c’est à savoir des covenances faites antre lou dit Gilbaut d’une part et les diz Jehanz, Henri et Hugues d’autre, et des covenances faites antre les diz Jehanz, Henri et Hugues an samble, sauf lou droit dou dit Gilbaut, prometent li diz Gilbauz, Jehanz, Henri et Hugues, à garder fermemant et anterinemant sanz corrumpre de riens, et renoncent de certainne science à toutes exceptions et à toutes barres qui porroient les choses devant dites ou aucunes d’eles anpeschier ou amenusier, et obligent por lou garder fermemant et anterinemant tres touz lor biens mobles et non mobles, presenz et avenir, an quel que leu qui soient et lor hoirs et lor successors, et ces qui auront cause d’aus, et s’an sozmetent à la juridicion nostre seignour lou roi, an priant et an sopliant que li rois i mete son seaul por les choses confermer et por lou faire tenir, et s’acordent à estre controint por la cour lou roi, ou por la cour lou conte de Nevers, laquelle court de cels does la partie qui voudra controindre eslire à garder toutes les covenances de sus dites et chascune por soi. In cujus rei testimonium nos ad requisitionem dictarum partium presentibus litteris nostrum fecimus apponi sigillum. Actum in parlamento nostro Parisius, anno Domini Mº CCº octogesimo nono, mense decembri. Data vero visionis nostre anno et die supradictis.